[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 11.6.2007

SEK(2007) 810

ARBEJDSDOKUMENT FRA KOMMISSIONENS TJENESTEGRENE Ledsagedokument til

Forslag til RÅDETS FORORDNING om etablering, drift og forvaltning af en kommunikationsinfrastruktur til brug i forbindelse med Schengen-informationssystemet (SIS) Forslag til RÅDETS AFGØRELSE om etablering, drift og forvaltning af en kommunikationsinfrastruktur til brug i forbindelse med Schengen-informationssystemet (SIS) Resumé af konsekvensanalyse {KOM(2007) 306 endelig}{KOM(2007) 311 endelig}{SEK(2007) 809}

Ordliste og forkortelser

- Medlemsstaterne: Henviser til Schengen-staterne, der deltager i SIS I+, medmindre andet er angivet

- SIS: Schengen-informationssystemet

- SIS I+ : den nuværende version af Schengen-informationssystemet

- SIS II : anden generation af Schengen-informationssystemet

- SISNET : den nuværende kommunikationsinfrastruktur i Schengen-sammenhæng

- s-TESTA : (Secured Trans-European Services for Telematics between Administrations) Sikre transeuropæiske telematiktjenester mellem administrationer – levering af en forvaltet, sikret og privat kommunikationsinfrastruktur inden for rammerne af en kontrakt, som Kommissionen har indgået på egne og Rådets, EUROPOL's og Det Europæiske Jernbaneagenturs vegne.

- C.SIS : den tekniske støttefunktion i forbindelse med SIS

- Sirene : den bilaterale eller multilaterale udveksling af supplerende oplysninger, der kræves for at gennemføre visse bestemmelser i Schengen-konventionen.

Resumé

1. DEFINITION AF PROBLEMET

SIS I+- og Sirene-systemet fungerer på nuværende tidspunkt via SISNet-kommunikationsnetværket. Den nuværende kontrakt for SISNet-netværkstjenester forvaltes på medlemsstaternes vegne af vicegeneralsekretæren i Rådet og finansieres i fællesskab af medlemsstaterne. Kommissionen er blevet informeret om, at SISNet-kontrakten udløber den 13. november 2008.

SIS II, der udvikles med henblik på at erstatte SIS I+, er imidlertid først planlagt til at blive operationel den 17. december 2008 for de medlemsstater, der anvender SIS I+.

Det er derfor nødvendigt at træffe foranstaltninger for at garantere netværkstjenester for SIS I+ fra 13. november 2008 og frem til den dato, hvor SIS II bliver operationel (17. december 2008). At bevare Schengen-området som et område med fri bevægelighed og uden kontrol ved de indre grænser kræver garantier for, at kommunikationsnetværket for Schengen-informationssystemet og systemet for tilknyttede udvekslinger mellem Sirene-kontorerne fortsat fungerer sikkert.

I februar 2007 besluttede Rådet, at vicegeneralsekretæren for Rådet igen skal handle på de berørte medlemsstaters vegne ved at iværksætte en indkaldelse af bud med henblik på at forny SISNet-kontrakten og derved sikre, at denne tjeneste er til rådighed efter november 2008. Rådet har i lyset af sin analyse af de risici, der uvilkårligt er i forbindelse med enhver indkaldelse af bud, anmodet Kommissionen om at fremsætte de forslag til retsakter, der er nødvendige for have en alternativ netværksløsning til rådighed for Schengen-systemerne.

Rådet har derfor krævet, at Kommissionen snarest muligt fremsætter forslag, der gør det muligt at migrere SIS I+ fra SISNet til s-TESTA-netværket, et sikkert kommunikationsnetværk, der er omfattet af en rammekontrakt, som Kommissionen har indgået.

2. MÅLSÆTNINGER

På baggrund af problemet er det generelle formål med Kommissionens forslag at tilvejebringe en midlertidig løsning at falde tilbage på for at sikre kontinuiteten i driften af SIS, når den nuværende SISNet-kontrakt udløber, og indtil migrationen til SIS II er tilendebragt, hvis Rådets indkaldelse af bud ikke skulle føre til indgåelse af en kontrakt om levering af de tjenesteydelser, der er påkrævede i SIS-sammenhæng.

Kommissionens forslag bør udgøre de retlige rammer for en løsning at falde tilbage på for så vidt angår finansiering og forvaltning af denne løsning, navnlig hvis den skal finansieres via EU's almindelige budget og forvaltes af Kommissionen, og i forslagene bør det ansvar, som Kommissionen, Rådet, medlemsstaterne og enhver anden part, der handler på deres vegne, har for så vidt angår udgifter og forvaltning af etableringen og driften, fastsættes.

Da SIS er vigtig for, at Schengen-området uden kontrol ved de indre grænser kan fungere, bør denne løsning desuden gennemføres og netværket være operationelt senest den 13. november 2008, hvor den nuværende SISNet-kontrakt udløber.

Endelig bør denne løsning ikke ændre de politiske prioriteringer for SIS II og bør derfor mindske interferensen med SIS II for at undgå at forsinke migrationen til SIS II eller tage ressourcer fra SIS II-projektet.

3. STRATEGISKE VALGMULIGHEDER

Valgmulighed 1: Status quo – Kommissionen fremsætter ikke et forslag til retsakt. Denne løsning udgør en fortsættelse af de nuværende rammebestemmelser, inden for hvilke Rådet og medlemsstaterne alene er ansvarlige for SIS. For at udforme en SISNet-kontrakt, der sikrer, at SISNet er tilgængelig efter 13. november 2008, udarbejder og iværksætter vicegeneral-sekretæren for Rådet en indkaldelse af bud ved offentligt eller begrænset udbud eller ved udbud efter forhandling. I overensstemmelse med SIS-konventionen vil kontrakten blive finansieret i fællesskab af de medlemsstater, der deltager i SIS I+. Kommissionen spiller ingen rolle heri og har intet ansvar herfor.

Valgmulighed 2: Rådet etablerer, driver og forvalter en ny kommunikations-infrastruktur for SIS I+ via en specifik kontrakt med leverandøren af s-TESTA, som skal finansieres af medlemsstaterne i fællesskab. I forbindelse med denne valgmulighed indgår Rådet en specifik kontrakt under rammekontrakten for s-TESTA med henblik på SIS I+, og medlemsstaterne finansierer denne kontrakt. Den specifikke kontrakt indgås af Rådet på Fællesskabets vegne og finansieres af de medlemsstater, der deltager i SIS I+.

Valgmulighed 3: Kommissionen etablerer, driver og forvalter en ny kommunikations-infrastruktur for SIS I+ via en specifik kontrakt med leverandøren af s-TESTA, som skal finansieres via EU's almindelige budget. For at etablere en ny kommunikations-infrastruktur for SIS I+ indgår Kommissionen en specifik kontrakt under s-TESTA-rammekontrakten, der leverer en sikret transeuropæisk kommunikationsplatform som en generel foranstaltning i Idabc-programmet (interoperabel levering af paneuropæiske e-forvaltningstjenester til offentlige myndigheder, virksomheder og borgere). Som følge heraf bliver Kommissionen ansvarlig for etableringen, driften og forvaltningen af kommunikationsinfrastrukturen, der finansieres over EU's almindelige budget. Denne nye s-TESTA-kommunikationsinfrastruktur for SIS I+ har ingen indflydelse på s-TESTA-kommunikationsinfrastrukturen for SIS II.

4. KONSEKVENS- OG RISIKOANALYSE

Status Quo (valgmulighed 1) er den foretrukne løsning i alle henseender. Der er tale om en afprøvet omkostningseffektiv løsning med klare retlige rammer og en klar forvaltnings-struktur. Risiciene ved denne løsning er få.

Ved valgmulighed 2 etablerer, driver og forvalter Rådet en ny kommunikationsinfrastruktur for SIS I+ via en specifik kontrakt under s-TESTA-rammekontrakten med henblik på SIS I+, og medlemsstaterne finansierer i fællesskab denne kontrakt over et mellemstatsligt budget. Kommissionen har intet ansvar i forbindelse med denne løsning, og den har ingen følger for EU's almindelige budget.

Løsningen indebærer risici for forsinkelser i forbindelse med den tekniske gennemførelse, der svarer til de risici, der er nævnt under valgmulighed 3 nedenfor.

Der er desuden en meget stor risiko for, at det retsinstrument, der er brug for i forbindelse med valgmulighed 2 aldrig bliver vedtaget, da Juridisk Tjeneste i Rådet bestrider lovligheden af denne løsning, og Rådet derfor har udelukket den. Som følge heraf er det i praksis svært at gennemføre den.

Valgmulighed 3 – Kommissionen etablerer en ny kommunikationsinfrastruktur for SIS I+ via en specifik kontrakt med leverandøren af s-TESTA, der skal finansieres over EU's almindelige budget; denne løsning indebærer meget store risici for forsinkelser af juridisk og teknisk art og som følge af tvetydigheden i forbindelse med beslutningsprocessen.

Denne løsning har også en negativ indvirkning på migrationen til SIS II. Gennemførelsen heraf vil tage menneskelige og økonomiske ressourcer fra SIS II-projektet i Kommissionen og medlemsstaterne og vil forsinke ibrugtagningen af SIS II, hvilket er i strid med den absolutte politiske prioritet, SIS II har, og der vil ikke blive taget hensyn til den allerede store menneskelige og økonomiske investering i SIS II. Den heraf følgende forsinkelse i migrationen til SIS II kan nå op på mindst seks måneder, og som følge heraf vil Kommissionen være nødt til at fremsætte forslag om et nyt mandat for migrationen til SIS II, der dækker 2009.

Derudover er udgifterne til denne løsning uforholdsmæssigt store for EU's almindelige budget set i forhold til målene.

De meget store risici, valgmulighed 3 indebærer, gør det meget sandsynligt, at målet ikke nås, hvilket vil være til stor skade for alle involverede parter.

5. HENSTILLING

Selv om valgmulighed 1 er langt den bedste løsning og ikke giver større problemer, er der uvilkårligt en række risici i forbindelse med enhver indkaldelse af bud. Kommissionen erkender efter aftale med Rådet, at det er nødvendigt at have en løsning at falde tilbage på. Det vil være meget svært at opretholde et område uden kontrol ved de indre grænser i et tidsrum, hvis SIS er ude af drift, og der ikke kan ske tilknyttede udvekslinger af oplysninger mellem Sirene-kontorerne. Hvis SIS- og Sirene-udvekslingerne ikke kan finde sted, hvilket vil ske, hvis der ikke er et kommunikationsnetværk til rådighed, vil det medføre, at kontrollen ved de indre grænser skal genindføres.

Hvis den indkaldelse af bud, vicegeneralsekretæren for Rådet har iværksat, ikke medfører, at der indgås en aftale om levering af de tjenesteydelser, der kræves i SIS-sammenhæng, er valgmulighed 3 den eneste mulighed, idet valgmulighed 2 er blevet udelukket af Rådet og derfor vil være meget svær at anvende.

Henstillingen er, at Kommissionen træffer alle de nødvendige forberedende foranstaltninger med henblik på valgmulighed 3, selv om konsekvensanalysen ikke er gunstig, men den løsning, der foreslås under valgmulighed 3, vil kun blive anvendt, hvis valgmulighed 1 ikke giver noget resultat, og er betinget af, at alle midler for at forlænge SISNet-kontrakten først er opbrugt.